Partye kap terug oor Tembisa-tienling | Maroela Media
Die Gautengse regering het gesê hy gaan regstappe doen teen Independent Media wat beweer het dat die Tembisa-tienling wel gebore is en nou kwansuis die moontlike slagoffers van 'n mensehandelsindikaat in Gauteng is.
Dr. Iqbal Survé, uitvoerende hoof van Independent Media, het Woensdag tydens 'n mediakonferensie vele bevindings ná afloop van 'n maande lange "onafhanklike ondersoek" bekendgemaak.
Independent Media besit Pretoria News, wat aanvanklik die storie van die tienling gebreek en later vir skenkings gevra het.
Met die groep se bevindings beskuldig hulle onder meer hooggeplaastes in die regering, mediese personeel, polisiebeamptes, sakepersone en maatskaplike werkers van toesmeerdery wat met mediese nalatigheid en mensehandel verband hou.
Vuyo Mhaga, woordvoerder van die Gautengse premier, David Makhura, sê die Gautengse regering veroordeel die bewerings van die mediagroep en het daarom besluit om tot regsaksie oor te gaan.
"Die provinsiale regering het die staatsprokureur opdrag gegee om tot regstappe teen die Independent Media-groep oor te gaan. 'n Senior advokaat is oor die saak ingelig en hofstukke sal op die mediagroep bedien word," sê Mhaga.
"Die regering is verplig om die integriteit van alle regeringsamptenare en amptenare in openbare instellings te beskerm."
Die Tembisa 10 is glo in Junie vanjaar gebore en is uit verskeie oorde, onder andere deur die regering, as fopnuus bestempel. Maroela Media het vroeër berig dit is nadat nie 'n enkele foto van die babas opgespoor kon word en niemand hulle skynbaar met 'n oog gesien het nie. Foto's van 'n oënskynlik hoogswanger Gosiame Thamara Sithole (37) het wel op die voorblad gepryk.
Die leidende dokter wat Sithole regdeur haar swangerskap behandel het, is glo 'n Nigeriese man wat onder twee name praktiseer – onder meer by die Netcare Sunninghill private hospitaal in Johannesburg, waar Sithole glo vele besoeke afgelê het.
Die Netcare Sunninghill-hospitaal het Woensdag in 'n verklaring bevestig dat daar nog nooit 'n pasiënt met meer as agt babas in dié hospitaal behandeling ontvang het nie.
Volgens Jacques du Plessis, besturende direkteur van Netcare se hospitaalafdeling, het die bestuur hospitaalrekords gekontroleer en met al die onafhanklike ginekoloë en verloskundiges wat by die fasiliteit praktiseer, geraadpleeg.
"Dit is bevind dat nie een van hul praktyke 'n pasiënt behandel of 'n skandering gedoen het wat 'n meervoudige swangerskap van agt of meer babas gehad het nie," het Du Plessis gesê.
Dis darem interessant hoe leuens 'n lewe van hulle eie kan ontwikkel, en hoe die waarheid sukkel om te oorleef.